Развлечение | Продуценти обмислят филм за Людмила Живкова
Биографичен филм за дъщерята на Тодор Живков Людмила Живкова - с такова предизвикателство смята да се заеме актрисата и певица Деси Тенекеджиева чрез продуцентската си къща "Нова филм вижън". Това сподели самата тя във "Фейсбук" под своя снимка с грим и костюм, в която поразително прилича на някогашната министърка на културата.Според информацията през пролетта ще излезе книга-антология за Живкова, която освен всичко известно до този момент ще включва и любопитни факти. Тя ще стане основа за филма, заради който актрисата смята да се върне в България. В момента Тенекеджиева живее в Лондон. "Като продуцент обичам не само сигурността, но и да експериментирам. Като актриса обожавам предизвикателствата. А като отявлена антикомунистка ще ми бъде повече от любопитно да вляза в образа на тази изключителна жена с различна от моята политическа идеология", отбелязва тя, като припомня, че последният й филм като продуцент е "Звярът е още жив" на Мина Милева и Весела Казакова - документален разказ за мрачното наследство на комунистическия режим. Тенекеджиева определя Живкова като "жена, родена в неподходящо за нея историческо време..." и "претърпяла пълна духовна трансформация" - "дъщеря на баща си, но и на Ванга, Рьорих, Сай Баба". Потърсена от "Дневник", актрисата заяви, че по проекта се работи сериозно, но на този етап няма повече да го коментира.